ಉಡುಪಿ : ಗಾಳಿಮಳೆಗೆ ಬೈಂದೂರು ತಾಲೂಕಿನಾದ್ಯಂತ ಗರಿಷ್ಠ ಹಾನಿ ಉಡುಪಿ, ಮೇ 18: ತೌಕ್ತೆ ಚಂಡಮಾರುತ ಹಾಗೂ ಅನಂತರ ಬೀಸಿದ ಗಾಳಿಮಳೆಗೆ ಜಿಲ್ಲೆಯ ಬೈಂದೂರು ತಾಲೂಕಿನಾದ್ಯಂತ ಮನೆ, ಶಾಲೆ, ಆಸ್ತಿ ಪಾಸ್ತಿ, ಸೊತ್ತುಗಳಿಗೆ ಗರಿಷ್ಠ ಪ್ರಮಾಣದ ಹಾನಿ ಸಂಭವಿಸಿರುವ ಬಗ್ಗೆ ವರದಿಯಾಗಿದೆ. ತಾಲೂಕಿನ ಉಪ್ಪುಂದ ಜೂನಿಯರ್ ಕಾಲೇಜಿಗೆ ಹಾಗೂ ಮರವಂತೆ ಗ್ರಾಮದ ಸರಕಾರಿ ಹಿರಿಯ ಪ್ರಾಥಮಿಕ ಶಾಲೆಗೆ ಗಾಳಿಮಳೆಯಿಂದ ಅಪಾರ ಹಾನಿಯಾಗಿದ್ದು, ಲಕ್ಷಾಂತರ ರೂ.ನಷ್ಟ ಸಂಭವಿಸಿದೆ. ಕೊಲ್ಲೂರು ಗ್ರಾಮದ ಪ್ರಾಥಮಿಕ ಶಾಲೆಯ ಗೋಡೆ ಕುಸಿದುಬಿದ್ದಿದೆ. ಶಿರೂರು ಗ್ರಾಮದ ಅಂಗನವಾಡಿ ಕೇಂದ್ರ ಮೇಲ್ಚಾವಣಿ ಹಾರಿಹೋಗಿದೆ. ಶಿರೂರು ಗ್ರಾಮದ ಕಳಿಹಿತ್ಲು ಶ್ರೀಗರಡಿ ಮಹಾಸತಿ ದೇವಸ್ಥಾನಕ್ಕೆ ಭಾಗಶ: ಹಾನಿಯಾಗಿದೆ. ಶಿರೂರು ಗ್ರಾಮದ ಕೆಲ್ಕಾಂ ಕಾಜ ಬಿನ್ ಕೆಲ್ಕಾ ಕಾಶಿಂ ಇವರ ದೋಣಿ ಸಂಪೂರ್ಣ ಹಾನಿಗೊಂಡಿದ್ದು ಒಂದೂವರೆ ಲಕ್ಷ ರೂ. ನಷ್ಟದ ಅಂದಾಜು ಮಾಡಲಾಗಿದೆ. ಕಾಲ್ತೋಡು ಗ್ರಾಮದ ಸೀತಾರಾಮ ಶೆಟ್ಟಿ ಇವರ ದನದ ಕೊಟ್ಟಿಗೆ ಹಾನಿಗೊಂಡು ಒಂದೂವರೆ ಲಕ್ಷ ನಷ್ಟದ ಅಂದಾಜು ಮಾಡಲಾಗಿದೆ. ಉಪ್ಪುಂದ ಗ್ರಾಮದ ವೀರಾಂಜನೇಯ ಮಂದಿರದ ವ್ಯಾಯಾಮ ಶಾಲೆ ಗೋಡೆ ಸಂಪೂರ್ಣ ಬಿದ್ದುಹೋಗಿದ್ದು ಲಕ್ಷಾಂತರ ರೂ.ನಷ್ಟವಾಗಿದೆ. ಅದೇ ಗ್ರಾಮದ ರಾಮ ಖಾರ್ವಿ ಇವರ ದೋಣಿ ಶೆಡ್ ಸಂಪೂರ್ಣ ಹಾನಿಗೊಂಡಿದೆ. ನಾವುಂದ ಗ್ರಾಮದ ಶಂಕರ ದೇವಾಡಿಗರ ದನದ ಕೊಟ್ಟಿಗೆ ಭಾಗಶ: ಹಾನಿಯಾಗಿದ್ದರೆ, ಉಪ್ಪುಂದ ಗ್ರಾಮದ ದಾಮೋದರ ಖಾರ್ವಿ ಇವರ ಮನೆಯ ಕಾಂಪೌಂಡ್ಗೆ ಭಾಗಶ: ಹಾನಿಯಾಗಿದೆ. ಅಲ್ಲದೇ ಬೈಂದೂರು ತಾಲೂಕಿನಾದ್ಯಂತ 50ಕ್ಕೂ ಅಧಿಕ ವಾಸ್ತವ್ಯದ ಪಕ್ಕಾ ಮನೆಗಳಿಗೆ ಭಾಗಶ: ಅಥವಾ ಸಂಪೂರ್ಣ ಹಾನಿಯಾಗಿದ್ದು 15 ಲಕ್ಷ ರೂ.ಗಳಿಗೂ ಅಧಿಕ ನಷ್ಟದ ಅಂದಾಜು ಮಾಡಲಾಗಿದೆ. ಇನ್ನು ಹೆಬ್ರಿ ತಾಲೂಕಿನ ಅಂಡಾರು ಗ್ರಾಮದ ಜಲಜ ಶೆಟ್ಟಿ ಎಂಬವರ ಮನೆಗೆ ಸಿಡಿಲು ಬಡಿದು ಹಾನಿಯಾಗಿದೆ. ಕಾರ್ಕಳ ತಾಲೂಕಿನಲ್ಲಿ ಮೂರು, ಬ್ರಹ್ಮಾವರ ತಾಲೂಕಿನಲ್ಲಿ ಎಂಟು ಹಾಗೂ ಕಾಪು ತಾಲೂಕಿನಲ್ಲಿ ಒಂದು ಮನೆಗೆ ಹಾನಿಯಾಗಿದ್ದು ಲಕ್ಷಾಂತರ ರೂ.ಗಳ ನಷ್ಟದ ಅಂದಾಜು ಮಾಡಲಾಗಿದೆ.